Title: Imatge corporativa i autoria.
Course: Aula Digital a Primària

Imatge corporativa i autoria

És especialment emocionant iniciar un bloc, una webquesta o qualsevol tipus de material o lloc que preparem pels nostres alumnes, per comunicar-nos...
Però, quants blocs existeixen avui dia que es titulen "Som la classe dels dofins" i quan arribem i naveguem no sabem a quina escola, de quina població, ni quina persona és l'autora d'aquelles activitats, textos o imatges.

Caldria que quan publiquem a la xarxa tinguéssim uns mínim clars:
1. Totes les publicacions a la xarxa d'un centre haurien d'identificar clarament la titularitat del centre (Departament d'Educació, Escoles Pies...), el centre i població concret al que pertanyen i la persona o persones que administren la publicació.

2. Un centre docent hauria de tenir un portal principal des d'on es pogués arribar a qualsevol dels espais on es publiquen continguts del centre. Aquesta és l'adreça "oficial" de la web del centre, sigui de la tipologia que sigui.
Fora bo, que aquest espai recollís un mapa gràfic o conceptual de les webs i publicacions del centre que facilités la comprensió de la xarxa de continguts que heu creat. No oblideu que entre tots esteu narrant la vida del centre.

3. Des de qualsevol web, bloc, etc... del centre s'hauria de poder tornar fàcilment al portal principal i a altres llocs relacionats amb la matèria, cicle o nivell.

4. Quan utilitzeu materials (fotografies, textos, vídeos, presentacions...) que no siguin propis cal indicar les fonts de la mateixa manera que es fa en els entorns analògics.
Les llicències Creative Commons habitualment només posen com a condició citar a l'autor.
La millor forma d'agrair la feina feta per altres és reconèixer que és seva.

Finalment, indicar-vos que el Departament d'Educació té unes normes sobre la identificació i la imatge gràfica dels seus centres docents.