Title: Model català d'aula digital.
Course: Aula Digital a Primària

Extracte del curs S1x1 del Departament d'Educació.
==============================================

Aula

- El projecte eduCAT1x1 preveu la dotació de cada aula amb PDI, connectivitat a Internet, cobertura Wi-Fi i una instal·lació elèctrica que permeti la connexió simultània de tots els ordinadors de l'alumnat.

- El centre haurà de preveure un espai per desar els ordinadors de l'alumnat. Dues de les opcions més freqüents són: habilitar un armari fix a l'aula, o bé utilitzar un armari mòbil.

Armaris per a desar els portàtils

Ordinadors

Atès que els ordinadors de l'alumnat han de reunir uns requisits determinats, el Departament d'Educació ha obert un procés que permet que les empreses fabricants que vulguin oferir productes ultraportàtils per al projecte eduCAT1x1 puguin obtenir la certificació oficial Apte per al projecte eduCAT1x1 - Escola 2.0. Llista dels ordinadors actualment homologats.

- Els ordinadors són propietat personal de l'alumnat, per tant s'ha d'encarregar del seu bon ús i manteniment.

- Els ordinadors homologats incorporen elements d'identificació electrònica que en dificulten la utilització en cas de robatori.

- És previsible que hi hagi molts ordinadors amb el mateix aspecte exterior, això pot generar confusions, canvis i malentesos. Per evitar-ho és aconsellable diferenciar els ordinadors amb algun distintiu, com per exemple una etiqueta adhesiva amb el nom del propietari/ària.

Ordinadors personals dels docents

El centres posaran a disposició dels docents participants en el projecte ordinadors idèntics als dels alumnes, almenys en una primera fase. Tot el personal docent tindrà accés a la mateixa oferta de compra que els alumnes.

Ordinadors de reserva

S’ha calculat un nombre d’ordinadors portàtils per aula participant en el projecte, destinats a cobrir les possibles incidències que es puguin produir, (avaries, matrícula viva…). La raó d’aquesta assignació és facilitar la dinàmica de les classes en els casos en què alguns dels alumnes no disposin d’ordinador. El tractament que calgui fer en cada cas serà decisió del centre, que podrà fer ús dels ordinadors de reserva o no, d’acord amb els criteris que estableixi.

Programari

Els ordinadors de l'alumnat homologats pel Departament d'Educació incorporen el programari següent:

- Sistema operatiu: arrencada dual amb Linkat i amb Windows XP o Windows 7
- Navegador d'Internet.
- Ofimàtica: processador de textos, full de càlcul i editor de presentacions de l'OpenOffice o d'un programa equivalent que treballi amb formats compatibles

Suport tècnic i manteniment

Cada alumne/a és administrador del seu ordinador, per tant té tots els permisos d'instal·lació de programari. Per solucionar els evidents problemes que això pot generar, els ordinadors del projecte eduCAT1x1 disposen de:

- Un sistema de restauració ràpida del programari instal·lat, independent de la càrrega del sistema operatiu i sense necessitat d'elements externs.
- Programari de seguiment, actualització de software i control antifurt enllaçat amb el Servei d'Assistència Unificada del Departament d'Educació.
- Contracte de manteniment per 2 anys, com a mínim.

Connectivitat

Els continguts docents tractats en l’àmbit del projecte 1×1 resideixen a la xarxa. Això implica una connectivitat a Internet amb ample de banda suficient per garantir un bon funcionament.

A fi d’optimitzar la gestió de les comunicacions s'instal·len línies d’ampliació i equipament proxy-cache (proxi-cau)en els centres. S’estableixen temporalment unes polítiques de gestió en el router principal que gestiona les comunicacions del centre. Aquestes polítiques de gestió treballen a partir d'una “llista blanca” dels llocs d’Internet que són tractats dins l’àmbit del projecte. Les línies directes que s'instal·len als centres constitueixen una mena de xarxa privada o subxarxa d'Internet, que funciona en overlay (capa en paral·lel) amb la XEBA - Xarxa Educativa de Banda Ampla que avui tenen els centres amb dos objectius:

- Evitar que la possible congestió de la XEBA per raó de l'activitat del centre endarrereixi l'accés de l'alumnat als continguts i exercicis que han de fer servir en l'activitat docent.
- Facilitar l'accés a un mateix contingut per part de múltiples usuaris fet en una finestra de temps relativament petita, pel mètode de guardar els continguts accedits durant un cert període de temps, cosa que evita les múltiples descàrregues a través de les línies de connexió a Internet.

Materials educatius

Per treballar en una aula digital cal disposar de recursos digitals, els quals classificarem en dos grans blocs: entorns virtuals i recursos digitals, tot i que la intersecció entre aquests dos conjunts no és el conjunt buit.

EVEA

Els entorns virtuals d'ensenyament i aprenentatge (EVEA) són llocs virtuals de trobada del professorat i de l'alumnat d'un mateix curs. En aquest entorn hi ha els continguts, les activitats, les notícies, els enllaços i els elements de participació i comunicació entre totes les persones implicades. Un cop identificats, s'hi pot accedir a través de qualsevol ordinador connectat a Internet i, tot i que fou pensat per a la formació a distància, esdevé molt útil en la formació presencial, especialment si es disposa de PDI i d'un ordinador per a cada persona.

Moodle

Un d'aquests entorns virtuals és el Moodle, per tant els centres que ja estan treballant en aquest entorn tenen la possibilitat de convertir-lo en el seu lloc central d'aprenentatge, ja que hi podran accedir sempre que ho creguin convenient (ara no es depèn de la disponibilitat de l'aula d'informàtica) i amb una interfície homogènia per a totes les assignatures. Quan una persona s'identifica al Moodle té accés a tots els cursos en què participa. Un entorn virtual com el Moodle ofereix suport tecnològic en les diferents fases del procés d’ensenyament i aprenentatge:

- Permet fer una planificació acurada de les activitats formatives.
- Afavoreix la implementació dels cursos.
- Permet adaptar els cursos a les característiques del grup classe. Sempre són susceptibles de millora i ampliació.
- Facilita el treball col·laboratiu i cooperatiu.
- Permet supervisar el desenvolupament de les activitats, modificar-les d'una manera ràpida i senzilla i fer-ne un seguiment acurat.
- Facilita el procés d'avaluació.
- Es pot incorporar de forma gradual i progressiva.

El mòdul 2 d'aquest curs es dedica íntegrament a fer una introducció al Moodle.

Els llibres de text digitals

Els llibres electrònics del projecte eduCAT1x1 són continguts en format digital que abracen la totalitat del currículum oficial de les matèries que tenen com a objecte i fan servir, en un grau raonable, la potència del mitjà digital (animacions, simulacions, vídeos, etc.) amb diversos objectius combinats: transmetre informació, desenvolupar habilitats, potenciar actituds, etc.

Estan integrats per mòduls o seccions més o menys equivalents als capítols d'un llibre de text convencional, inclouen una mena d'itinerari recomanat que enllaça els diferents mòduls i contenen recursos o referències a recursos d'Internet com a material complementari.

Inclouen també exercicis força automatitzats que faciliten tant l'autoavaluació com l'avaluació que duu a terme el professorat.
Informació sobre editorials de llibres de text i continguts digitals educatius

Recursos digitals

En aquest grup inclourem tots aquells continguts educatius als quals podem accedir a través de l'ordinador: portals educatius, bancs de recursos en format digital (vídeos, fotografies, sons, presentacions, etc.), recursos web 2.0, tutorials, simulacions, exercitacions, etc.

Aquest camp és immens i, per aquest motiu, s'hi dedica el mòdul 4 d'aquest curs, però cal tenir molt present que no es pot fer tot de cop, que cal seguir un procés gradual d'apropiació dels nous recursos i que no s'ha de renunciar als èxits analògics.

Mantenir actiu tot el saber didàctic i pedagògic que acumulem: hem de sumar a allò que ja tenim!